b"\n_START_ARTICLE_\nHukou\n_START_PARAGRAPH_\nHukou (yksink.: \xe6\x88\xb7\xe5\x8f\xa3;\xc2\xa0perint.: \xe6\x88\xb6\xe5\x8f\xa3;\xc2\xa0pinyin: h\xc3\xb9k\xc7\x92u) tai huji (yksink.: \xe6\x88\xb7\xe7\xb1\x8d;\xc2\xa0perint.: \xe6\x88\xb6\xe7\xb1\x8d;\xc2\xa0pinyin: h\xc3\xb9j\xc3\xad) on asumisoikeutta s\xc3\xa4\xc3\xa4telev\xc3\xa4 j\xc3\xa4rjestelm\xc3\xa4 Kiinassa. _NEWLINE_Asuinpaikka m\xc3\xa4\xc3\xa4ritell\xc3\xa4\xc3\xa4n rekister\xc3\xb6innill\xc3\xa4, ja paikan muuttaminen vaatii viranomaisen luvan. Ilman lupaa siirtoty\xc3\xb6l\xc3\xa4iset ovat kaupungeissa kuin toisen luokan kansalaisia. Asumislupaan sis\xc3\xa4ltyy asumiseen, terveydenhuoltoon ja lasten koulutukseen liittyvi\xc3\xa4 etuja. J\xc3\xa4rjestelm\xc3\xa4\xc3\xa4n merkit\xc3\xa4\xc3\xa4n vanhempien nimet, perheen j\xc3\xa4senten syntym\xc3\xa4t, kuolemat, avioliitot ja -erot, osoitteenmuutokset ja koulutus. Liikkumisen kannalta t\xc3\xa4rkeint\xc3\xa4 on tieto kotipaikasta._NEWLINE_Miljoonia toiselle paikkakunnalle muuttajia rangaistaan sill\xc3\xa4, ett\xc3\xa4 heid\xc3\xa4n lapsensa eiv\xc3\xa4t p\xc3\xa4\xc3\xa4se edes yl\xc3\xa4kouluun eik\xc3\xa4 heille kuulu edes sairausvakuutusta. J\xc3\xa4rjestelm\xc3\xa4 on auttanut valvomaan suuria v\xc3\xa4est\xc3\xb6m\xc3\xa4\xc3\xa4ri\xc3\xa4._NEWLINE_J\xc3\xa4rjestelm\xc3\xa4n historia ulottuu noin kahden tuhannen vuoden taakse Han-dynastian aikakaudelle, jolloin hukou'ta k\xc3\xa4ytettiin muun muassa veronker\xc3\xa4ykseen. Nykymuotoinen hukou juontaa juurensa Mao Zedongin kommunistihallinnon p\xc3\xa4\xc3\xa4t\xc3\xb6kseen vuodelta 1958. Hukoun avulla hillittiin v\xc3\xa4est\xc3\xb6n muuttorynt\xc3\xa4yst\xc3\xa4 maaseudulta kaupunkeihin."